बोले- शादी के बाद बाबा से आशीर्वाद लेने आया हूं
Indian Cricketer Axar Patel Visited Mahakal With Wife Meha  - इंडियन क्रिकेट टीम के ऑलराउंडर प्लेयर अक्षर पटेल, पत्नी मेहा के साथ महाकाल मंदिर में दर्शन के लिए पहुंचे। सोमवार तड़के हुई भस्म आरती में दोनों शामिल हुए।
इंडियन क्रिकेट टीम के ऑलराउंडर प्लेयर अक्षर पटेल, पत्नी मेहा के साथ महाकाल मंदिर में दर्शन के लिए पहुंचे। सोमवार तड़के हुई भस्म आरती में दोनों शामिल हुए। भगवान महाकाल का आशीर्वाद लिया। दोनों ने पिछले महीने जनवरी में ही शादी की है। अक्षर पटेल और मेहा ने साथ बैठकर करीब एक घंटे से अधिक समय नंदी हॉल में बिताया। भस्म आरती के बाद दोनों ने गर्भगृह में जाकर पूजा और अभिषेक किया।
विश्व प्रसिद्ध ज्योतिर्लिंग बाबा महाकाल का मंदिर श्रद्धालुओं की आस्था का बड़ा केंद्र है। बड़ी संख्या में क्रिकेट खिलाड़ी से लेकर बॉलीवुड एक्टर और राजनीति से जुड़े वीवीआईपी महाकाल का आशीर्वाद लेने मंदिर पहुंचते हैं। रविवार को केएल राहुल और अथिया शेट्टी ने महाकाल मंदिर में दर्शन किए थे।
अक्षर ने कहा, शादी के बाद बाबा से आशीर्वाद लेने आया हूं
पूजन के बाद अक्षर ने मीडिया से बात की। बोले- भस्म आरती में शामिल होकर बहुत अच्छा लगा। इससे पहले 2016 में आया था, लेकिन भस्म आरती नहीं कर पाया था। शादी के बाद साथ में दर्शन करने का मौका मिला। अपनी भक्ति को मानिए, भगवान भोले आपके साथ हैं।
टेस्ट सीरीज के लिए पहुंचे हैं इंदौर 
बॉर्डर-गावसकर ट्रॉफी टेस्ट सीरीज का तीसरा मुकाबला 1 मार्च से इंदौर में खेला जाएगा। इस टेस्ट के लिए टीम इंडिया के खिलाड़ी अलग-अलग फ्लाइट से इंदौर पहुंचे। अक्षर पटेल, कोच राहुल द्रविड़ के साथ शनिवार रात को इंदौर आए। इस समय भारतीय टीम 4 मैचों की सीरीज में 2-0 से आगे है।
अक्षर और मेहा ने 26 जनवरी को शादी की 
टीम इंडिया के स्टार खिलाड़ी अक्षर पटेल 26 जनवरी को गुजरात में अपनी मंगेतर मेहा पटेल के साथ शादी के बंधन में बंध गए थे। न्यूजीलैंड सीरीज से छुट्टी लेने के बाद अक्षर पटेल ने शादी की थी। अक्षर और मेहा ने शादी की तस्वीरें डालीं तो सोशल मीडिया पर खूब वायरल हुई थीं। मेहा और अक्षर के लंबे समय से रिलेशन में होने की चर्चा थी। मेहा पटेल पेशे से डायटीशियन और न्यूट्रिशनिस्ट हैं और वह डाइट प्लान शेयर करती रहती हैं। वह डाइट से संबंधित जानकारी लोगों से साझा करती हैं। मेहा इंस्टाग्राम पर काफी एक्टिव हैं।